ཅེས་སྨྲས་པ་དང་།ཤ་བ་རིག་རྡོས་དེ་ཡང་བདེན་པ་རེད་གོ་ནས་དེར་ཉིན་ཤས་བསྡད།རིག་རྡོ་ཞག་ཤས་བསྡད་པའི་རིང་ལ་གཡོན་རུ་སྡེ་པའི་ཤ་བ་རྣམས་ཀྱིས་གང་ཡོང་ལྟ་རྟོག་བྱས་པས།ཤ་བ་རིག་རྡོ་ལ་སེམས་མགུ་ཆེན་པོ་ཞིག་འཐེབ་པ་རེད།མཐར་རིག་རྡོ་ན་ཚ་དྲག་སྐྱེད་བྱུང་བ་དང་བསྟུན་གཡས་རུ་སྡེ་པའི་ས་ཕྱོགས་ལ་འགྲོ་རྩིས་བྱས་པ་དང།གཡོན་རུ་སྡེ་པའི་ཤ་བ་རྣམས་ཀྱི་ཕེབས་སྐྱེལ་བྱས།ཞོགས་པ་ཉི་མ་རི་རྩེ་ཤར་བ་དང་རིག་རྡོ་ལངས་ཏེ་རིམ་གྱིས་རི་གདོང་རྒྱུད་ནས་དལ་གྱིས་སོང་བ་དང་།གཡས་རུ་སྡེ་པའི་ཤ་བ་རྣམས་ཀྱིས་ཤ་བ་རིག་རྡོ་གཟིག་གིས་བསད་ཚར་བ་ཡིན་ཤག་བྱས་ཏེ་བསྡད་དེ་ཚང་མ་སེམས་སྡུག་གིས་གནས་སུ་ལྷུང་ཡོད།ཞོགས་པ་ཉི་མ་རི་རྩེ་འཕོག་པ་དང་།གཡས་རུ་སྡེ་པའི་ཤ་བ་རྣམས་ལངས་ཏེ་ཞོགས་ཟས་ཟ་བཞིན་པའི་སྐབས་གློ་བུར་མ་གེར་རི་གདོང་ནས་ནག་རིལ་གཅིག་དལ་གྱིས་ཡོང་བ་མཐོང་བ་དང་།གཡས་རུ་སྡེ་པའི་ཤ་བ་རྣམས་ཀྱིས་ཡང་གཅན་གཟན་ཡིན་ནམ་སྙམ་ནས་ཚང་མ་རྣ་ཅོག་དཀྲོང་དཀྲོང་བྱས་ནས་བལྟས་ནས་བྲོས་ཆོག་བྱས་ནས་བསྡད།ཤ་བ་སྙིང་ཁམས་ཆུང་བ་རྣམས་ཤིང་ནགས་གསེང་ལ་བྲོས་ཕྱིན།རིམ་གྱིས་ཐག་ཇེ་ཉེ་སླེབས་པ་དང་།དེ་ནི་གཞན་སུ་ཞིག་མ་ཡིན་པ་ཤ་བ་རིག་རྡོ་ཡིན་པ་ཤེས་རྗེས་ཤ་བ་ཚང་མ་འཛོམས་ནས་དགའ་སྤྲོའི་ཕེབས་བསུ་ཞུས།ཤིང་ནགས་གསེང་ལ་བྲོས་ཕྱིན་པ་རྣམས་ཀྱང་འདུར་རྒྱུགས་ཀྱིས་ཡོང་སྟེ་ཤ་བ་རིག་རྡོའི་མདུན་དུ་བཅར།